Leer kinders om dank te betuig vir geskenke - Jou Gesin | Solidariteit WêreldJou Gesin | Solidariteit Wêreld
Tuis › Artikels › Leer kinders om dank te betuig vir geskenke
Leer kinders om dank te betuig vir geskenke
Dit is tyd om geskenke oop te maak en die kinders wil uit hulle velle uit spring van opgewondenheid, terwyl die ouers in 'n koue sweet uitslaan. Hoe gaan jou kind reageer op sy geskenke? Hopelik huil hy nie wanneer hy sy oom se geskenk oopmaak nie.
Wanneer jou driejarige wys dat hy nie gelukkig is met sy geskenke nie, is dit normaal, en kan jy nie veel daaraan doen nie. Wanneer dit egter jou tiener is wat met 'n lang gesig rondsit nadat hy die geskenkpapier afgeskeur het, het jy dringende intervensie nodig. Leer jou kinders van kleins af van dankbaarheid, en berei hulle voor vir Kersfees.
Die korttermyndoel is om etiket onder die knie te kry. Leer jou kind om dankie te sê, selfs al hou hy nie van die persent nie, en om dit verkieslik met 'n glimlag te doen. Julle kan dit met rolspel inoefen. Herinner hulle daaraan net voordat hulle die geskenke gaan oopmaak.
Die langtermyndoel is om 'n kultuur van dankbaarheid by jou gesin te kweek. Dit sal verseker dat jou kind eendag 'n volwassene is wat nie net wil ontvang nie, maar graag wil gee.
Maak seker jou kind weet dat hy nie alles op sy wenslysie gaan kry nie. Hy moenie dink dat hy 'n perd gaan kry as julle in 'n woonstel bly nie.
Fokus op die betekenis van Kersfees. Wat is die dieper betekenis vir julle gesin?
Maak 'n lys van alles waarvoor julle dankbaar is. Help jou kinders om dinge te lys wat geld nie kan koop nie, soos liefde, veiligheid, somersdae ens. Doen dit gereeld.
Laat jou kinders geskenke vir mekaar koop of maak. Jy kan die geld voorsien, maar hulle moet mooi dink oor wat hulle wil koop, dit self toedraai, en dan self later oorhandig. Indien hulle geskenke sou maak, sal dit goed wees om te sien hoeveel werk en liefde in handgemaakte items ingaan. Hulle kan hulleself dan voorstel hoeveel werk dit van hulle tannie verg om elke jaar vir hulle truie te brei.
Raak betrokke by 'n program wat Kersgeskenke aan minderbevoorregte kinders stuur, of laat hulle help kospakkies opmaak vir gesinne in nood.
Help heel jaar vrywillig by 'n sopkombuis uit, of by 'n kinderhuis of dierebeskermingsorganisasie. Julle kan saam kies waar julle betrokke wil raak.
Leer hulle hoe om 'n dankie-sê-kaartjie te skryf en te stuur, of 'n video vir Oupa en Ouma te maak om dankie te sê vir geskenke.
Beperk geskenke gedurende die jaar. Hulle kan hulle sakgeld opspaar en vir hulleself koop wat hulle graag wil hê.
Wees 'n goeie rolmodel. Jy kan nie van jou kinders verwag om dankbaar te wees as jy self heeldag oor alles kla nie.